Desizaun MEJD hapara funsionáriu kontratadu 273 viola regra - GMN TV\nGMN TV Sosiedade Desizaun MEJD hapara funsionáriu kontratadu 273 viola regra\nKonfederasaun Sindikatu Timor-Leste (KSTL) konsidera desizaun Ministra Edukasaun Joventude no Desportu, Dulce de Jesus Soares hasa’i desizaun hapara funsionáriu kontrata 273 ne’ebé rekruta husi Ministériu Edukasaun (ME) ne’e viola regras.\n“Ohin (13/02) ami mai atu fó informAsaun ba buat ne’ebé realidade no ohin deputada sira simu hotu ona bazeia ba realidade, sira preokupa teb-tebes ho situasaun ida ne’e, presiza atu bolu fila-fali MEJD atu halo esplikasaun”, Sekretáriu KSTL, José da Conceição da Costa ba jornalista sira iha Parlamentu Nasionál (PN), Kuarta (13-02-2019).\nNia haktuir, informsaun ne’ebé maka sira hato’o ba komisaun G ne’ebé trata asuntu edukasaun, joventude, kultura no sidadania iha PN, lakoi fó sala ba MEJD katak la kumpri lei, maibé hakarak hateten de’it katak, MEJD hapara funsionáriu kontrata 273, ne’e la tuir regras no lei.\n“Tanba ne’e KSTL ohin (13/02) halo audénsia ho komisaun G, oinsa maka bele rezolve problema hirak ne’e”, haktuir Sekretáriu KSTL ne’e.\nHusi sorin seluk, membru komisaun G PN, Sabino Soares ‘Guntur’ hateten, iha loron 24, fulan Janeiru, komisaun G bolu MEJD aprezenta kona-bá kazu refere, maibé sei hein rezultadu diagnóstika no to’o oras ne’e laiha solusaun.\n“Ami halo audénsia ho KSTL sira aprezenta sira nia razaun kona-bá MEJD hapara funsionáriu kontrata 273, tanba sira servisu durante tinan naruk, balun kontratu, maibé tu’ur iha kargu xefia departamentu tékniku sira, ida ne’e sai problema tebes”, haktuir Guntur.\nRelasiona ho kestaun ne’e, tuir planu komisaun G iha PN, semana oin sei bolu MEDJ, Dulce de Jesus Soares hodi halo klarifikasaun liu tan sira nia razaun.\nAntes ne’e, MEJD, Dulce de Jesus Soares, esplika ba komisaun G iha PN, tuir lei Komisaun Funsaun Públiku (KFP), funsionáriu kontratadu hirak ne’e servisu másimu fulan nén (6), maibé realidade funsionáriu hirak ne’e servisu liu tiha fulan nén (6). Ety